P9_TA(2022)0302

Решение на Върховния съд на САЩ за отмяна на правото на аборт в Съединените щати и необходимостта от защита на правото на аборт и здравето на жените в ЕС

Резолюция на Европейския парламент от 7 юли 2022 г. относно решението на Върховния съд на САЩ за отмяна на правото на аборт в Съединените щати и необходимостта от защита на правото на аборт и здравето на жените в ЕС (2022/2742(RSP))

(2023/C 47/22)

Европейският парламент,

— като взе предвид Европейската конвенция за правата на човека от 1950 г.,

— като взе предвид Конвенцията за премахване на всички форми на дискриминация по отношение на жените от 1979 г.,

— като взе предвид Хартата на основните права на Европейския съюз („Хартата“) от 2000 г.,

— като взе предвид своята резолюция от 24 юни 2021 г. относно положението със сексуалното и репродуктивното здраве и правата в тази област в ЕС във връзка със здравето на жените (1),

— като взе предвид своята резолюция от 9 юни 2022 г. относно заплахите за правото на аборт в световен мащаб: възможна отмяна на правото на аборт в САЩ от Върховния съд (2),

— като взе предвид решението на Върховния съд на САЩ от 24 юни 2022 г., с което се отменя с пет гласа „за“ и четири гласа „против“ решението по делото Roe/Wade, като по този начин се слага край на федералното конституционно право на аборт,

— като взе предвид член 132, параграф 2 от своя Правилник за дейността,

А. като има предвид, че Върховният съд на Съединените щати създаде прецедент с историческото дело Roe/Wade (1973 г.), по-късно потвърден с решенията по делата Planned Parenthood/Casey (1992 г.) и Whole Women’s Health/Hellerstedt (2016 г.), гарантиращ конституционното право на законен аборт преди установяване на жизнеспособността на плода в САЩ; като има предвид, че на 24 юни 2022 г. Върховният съд реши с пет гласа „за“ и четири гласа „против“ да отмени решението по делото Roe/Wade, с което се слага край на федералното конституционно право на аборт, като се разрешава на отделните щати да забранят аборта в който и да било момент по време на бременността и се предоставя възможност за пълна забрана на абортите;

Б. като има предвид, че след приемането на това решение от Съда осем щата вече са забранили абортите; като има предвид очакванията, че 26 щата може в крайна сметка да приемат закони, които почти напълно забраняват абортите; като има предвид, че 13 щата имат така наречените „закони, обвързани с условие за задействане“ (trigger laws), които влязоха в сила веднага след отмяната на решението по делото Roe/Wade; като има предвид, че оттогава се наблюдава нарастващ брой демонстрации както в САЩ, така и по света, с цел да се защити правото на аборт; като има предвид, че междувременно съпротивата срещу решението на Съда нараства, по-специално с публикуването на 24 юни 2022 г. на „ангажимент на няколко щата“ от губернаторите на Калифорния, Орегон и Вашингтон „за защита на достъпа до грижи за репродуктивното здраве, включително аборт и противозачатъчни средства, и ангажимент да бъдат защитени пациентите и лекарите от опитите на други щати да изнесат своите забрани за аборт в нашите щати“ (3);

В. като има предвид, че животът на жените и момичетата в Съединените щати ще бъде засегнат от решението на Върховния съд, а вредните последици ще бъдат почувствани най-силно от лицата в уязвимо положение; като има предвид, че други аспекти на сексуалното и репродуктивното здраве и права (СРЗП) също може да бъдат неблагоприятно засегнати; като има предвид, че ограничения или забрана на правото на аборт в САЩ, ЕС и по целия свят ще засегнат непропорционално силно жените в положение на бедност, по-специално жените, на които се приписва расова обособеност, включително чернокожите жени, испаноезичните жени и жените от коренното население, както и жените от селските райони, ЛГБТИК лицата, жените с увреждания, подрастващите, жените мигранти, включително незаконните мигранти, както и домакинствата с един родител, оглавявани от жени; като има предвид, че публичните услуги за изкуствено прекъсване на бременност (аборт) могат да предоставят всеобщ достъп до безопасен и законен аборт за всички жени, включително за жените в уязвимо социално-икономическо положение;

Г. като има предвид, че СРЗП, включително безопасните и законни услуги за аборт, представляват основно право; като има предвид, че криминализирането, забавянето и отказването на достъп до услуги в областта на СРЗП представлява форма на насилие срещу жените и момичетата; като има предвид, че тези ограничения и забрани не намаляват броя на абортите, а само принуждават хората да пътуват на дълги разстояния или да прибягват до опасни аборти, което ги прави уязвими за наказателно разследване и преследване, и засягат хората, които в най-голяма степен не разполагат с необходимите ресурси и информация; като има предвид, че почти всички смъртни случаи поради опасни аборти се наблюдават в държави, в които абортът е строго ограничен; като има предвид, че по приблизителни оценки до втората година след влизането в сила на забраната годишният брой на случаи на майчина смъртност в САЩ в резултат от опасни аборти ще се увеличи с 21 % (4); като има предвид, че такива смъртни случаи са напълно предотвратими; като има предвид, че забраните за аборт също така ще доведат до увеличаване на смъртните случаи, свързани с принудителна бременност;

Д. като има предвид, че сред подрастващите момичета на възраст 15–19 години усложненията по време на бременност и при раждане са главната причина за настъпване на смърт в световен мащаб; като има предвид, че при майките в юношеска възраст е налице значително по-голяма вероятност да прекъснат образованието си и да се сблъскат с безработица, като по този начин се задълбочава цикълът на бедността;

Е. като има предвид, че в контекста на отмяната на решението по делото Roe/Wade нараства загрижеността относно защитата на данните; като има предвид, че с помощта на приложения за наблюдение на менструалния цикъл или инструменти за географско позициониране и търсачки могат да се събират данни за хората, които са потърсили услугите на клиника за аборт, закупили са хапче за аборт или са потърсили информация; като има предвид, че хората могат потенциално да бъдат „маркирани“ във връзка с такава информация или събраната информация да бъде използвана срещу тях; като има предвид, че в щатите, които забраниха абортите или ще направят това, цифровите данни за лицата, които търсят, предлагат или действат като посредници за извършването на аборт, могат да бъдат използвани от съдебните органи;

Ж. като има предвид, че въпреки общия напредък в областта на защитата на СРЗП по света, включително в Европа, отстъплението от правото на достъп до безопасен и законен аборт е повод за сериозна загриженост; като има предвид, че отмяната на решението по делото Roe/Wade може да насърчи движението срещу правото на аборт в Европейския съюз; като има предвид, че Полша е единствената държава — членка на ЕС, която премахна основание за аборт от своите закони, след като незаконният Конституционен съд постанови на 22 октомври 2020 г. отмяна на отдавна установени права на полските жени, която на практика доведе до забрана на абортите; като има предвид, че абортите са забранени в Малта; като има предвид, че медицинският аборт по време на ранна бременност не е законен в Словакия и не е достъпен в Унгария; като има предвид, че достъпът до аборт се подкопава и в Италия (5); като има предвид, че достъп до грижи за изкуствено прекъсване на бременност е отказван в други държави — членки на ЕС, например в последно време в Хърватия (6);; като има предвид, че е наложително ЕС и неговите държави членки да защитават СРЗП и да наблегнат на това, че правата на жените са неотменими и не могат да бъдат премахвани или отслабвани; като има предвид, че е от решаващо значение ЕС и неговите държави членки да продължат да постигат напредък в гарантирането на достъп до грижи за безопасен, законен и навременен аборт в съответствие с препоръките и данните на СЗО;

З. като има предвид, че в Европа жените все още се сблъскват с препятствия, които им пречат да упражняват правата и свободите си поради правни ограничения, които пренебрегват правата на жените и ненужно излагат на риск живота им; като има предвид, че неотдавна Андреа Пруденте, американска туристка, получи забрана за извършване на аборт в Малта, въпреки че животът ѝ беше в опасност; като има предвид, че защитникът на човешките права на жените Юстина Виджинска е обвиняема по силата на изключително строгия закон срещу абортите в Полша заради това, че е предоставила хапчета за медицински аборт на друга жена;

И. като има предвид, че Хартата утвърждава основните права и свободи на хората, живеещи в ЕС; като има предвид, че защитата на безопасния и законен аборт има преки последици за ефективното упражняване на правата, признати в Хартата, например човешкото достойнство, личната автономност, равенството и физическата неприкосновеност;

Й. като има предвид, че на 9 юни 2022 г. Парламентът прие категорична резолюция относно заплахите за правото на аборт в световен мащаб: възможна отмяна на правото на аборт в САЩ от Върховния съд; като има предвид, че препоръките в посочената резолюция продължават да бъдат актуални и следва да се прилагат (7);

1. решително осъжда отново отстъплението от правата на жените и в областта на СРЗП, което се случва в световен мащаб, включително в САЩ и в някои държави — членки на ЕС; припомня, че СРЗП са основни права на човека, които следва да бъдат защитавани и укрепвани и не могат да бъдат отслабвани или отнемани по никакъв начин; призовава правителствата на щатите, които са приели закони и други мерки относно забрани и ограничения по отношение на абортите, да ги отменят и да гарантират, че тяхното законодателство е в съответствие с международно защитените права на човека на жените и международните стандарти в областта на правата на човека;

2. предлага да се включи правото на аборт в Хартата. счита, че на Съвета следва да бъде представено предложение за изменение на Хартата на основните права, както следва; Член 7а (нов) „Член 7a Право на аборт Всеки има право на безопасен и законен аборт.“

3. във връзка с това отново посочва своята резолюция от 9 юни 2022 г. относно призива за свикване на Конвент за преразглеждане на Договорите; очаква Европейският съвет да бъде свикан за тази цел; предлага в рамките на този процес правото на безопасен и законен аборт да бъде включено в Хартата; призовава Европейският парламент да участва на всеки етап от процеса;

4. изразява категоричната си солидарност и подкрепа за жените и момичетата в САЩ, както и за лицата, които участват както в предоставянето на законни и безопасни грижи за аборт, така и в застъпничеството за правото на и достъпа до такива грижи при толкова трудни обстоятелства; подкрепя също така призивите Конгресът на САЩ да приеме закон, който да защитава абортите на федерално равнище;

5. изразява дълбока загриженост относно факта, че забраните и другите ограничения върху абортите засягат непропорционално силно жените в положение на бедност, по-специално жените, на които се приписва расова обособеност, включително чернокожите жени, испаноезичните жени и жените от коренното население, както и жените от селските райони, ЛГБТИК лицата, жените с увреждания, подрастващите, жените мигранти, включително незаконни мигранти, както и домакинствата с един родител, оглавявани от жени; подчертава, че жените, които поради финансови или логистични пречки не могат да си позволят да пътуват до клиники за репродуктивно здраве в съседни щати или държави, са изложени на по-голям риск да преминат през опасни и животозастрашаващи процедури и да бъдат принудени да износят бременността си до край против волята си, което представлява нарушение на правата на човека и форма на насилие, основано на пола ( 8 )

6. призовава правителството на САЩ да гарантира защитата на данните за всички, особено за тези лица, които търсят, предоставят и действат като посредници за аборт, като осигури възможност за частен и сигурен достъп, спре проследяването на поведението, укрепва политиките за заличаване на данни, криптира данните в режим на транзит, дава възможност за криптиране на съобщения от край до край по подразбиране, предотвратява проследяването на местоположението и гарантира, че ползвателите биват уведомявани, когато се търсят техните данни ( 9 )

7. подчертава липсата на достъп до контрацепция и съществуващите неудовлетворени потребности ( 10 ) ; подчертава, че следва да се отдава приоритет на борбата срещу сексуалното насилие и на всеобхватното, съобразено с възрастта и основано на факти образование по въпросите на сексуалността и взаимоотношенията за всички, на набор от висококачествени, достъпни, безопасни, с приемливи цени и когато е целесъобразно, безплатни противозачатъчни методи и консумативи, както и на консултации в областта на семейното планиране и здравни услуги; признава ролята, която изпълняват НПО като доставчици на услуги и като застъпници за СРЗП, и ги насърчава да продължат работата си;

8. призовава Комисията и държавите членки да засилят политическата си подкрепа за защитниците на правата на човека и доставчиците на здравно обслужване, които работят за постигането на напредък в областта на СРЗП, както и за организациите на гражданското общество и на местно равнище, защитаващи правата на жените и СРЗП, които са ключови участници в усилията за изграждане на общества с равенство между половете и ключови доставчици на услуги и информация в областта на СРЗП, особено тези от тях, които работят в трудни условия в Европа; настоятелно призовава Комисията да защитава и подкрепя тези защитници на права срещу каквото и да било преследване, с което те биха могли да се сблъскат;

9. изразява загриженост относно евентуалното увеличаване на паричните потоци за финансиране на групи, противопоставящи се на равенството между половете и на правото на избор по света, включително в Европа;

10. призовава ЕС и неговите държави членки да признаят абортите от правна гледна точка и да защитават зачитането на правото на безопасен и законен аборт и други аспекти на СРЗП; освен това призовава ЕС да действа като застъпник и да превърне признаването на това право в ключов приоритет в преговорите в рамките на международните институции и в други многостранни форуми като Съвета на Европа, както и да се застъпва за включването му във Всеобщата декларация за правата на човека;

11. осъжда факта, че много жени в ЕС все още нямат достъп до услуги за аборт в резултат на все още съществуващите правни, финансови, социални и практически ограничения в някои държави членки;

12. настоятелно призовава държавите членки да декриминализират аборта и да премахнат и да се борят с пречките пред безопасния и законен аборт и достъпа до СРЗП; призовава държавите членки да гарантират достъп до безопасни, законни и безплатни услуги за аборт, до здравни услуги и консумативи в периода преди и след раждане, доброволно семейно планиране, контрацепция, услуги, насочени към младите хора, както и до профилактика, лечение, грижи и подкрепа във връзка с ХИВ, без да се прилага дискриминация;

13. препоръчва възможно най-скоро да бъде организирана делегация в САЩ, за да се направи оценка на въздействието на решението на Върховния съд и да се подкрепят НПО в областта на правата на жените и движенията за насърчаване на правото на избор в страната; изисква предстоящите делегации на Европейския парламент, които ще пътуват до Вашингтон, последователно да повдигат въпроса за правото на аборт и да се срещнат с организации за правата на жените;

14. призовава Европейската служба за външна дейност, Комисията и всички държави — членки на ЕС, да използват всички инструменти, с които разполагат, за да засилят действията си за противодействие на отстъплението от правата на жените и СРЗП, включително чрез компенсиране на всяко възможно намаляване на финансирането от САЩ в областта на СРЗП в световен мащаб и чрез силна подкрепа и отдаване на приоритет на всеобщия достъп до безопасен и законен аборт и други аспекти на СРЗП в своите външни отношения;

15. възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на специалния представител на ЕС за правата на човека, на президента на Съединените американски щати и неговата администрация, на Конгреса на САЩ и на Върховния съд на САЩ.

(1) ОВ C 81, 18.2.2022 г., стр. 43.

(2) Приети текстове, P9_TA(2022)0243.

(3) https://www.gov.ca.gov/2022/06/24/west-coast-states-launch-new-multi-state-commitment-to-reproductive-freedom-standing-united-on-protecting-abortion-access/

(4) https://ncpolicywatch.com/2022/05/05/study-shows-an-abortion-ban-may-lead-to-a-21-increase-in-pregnancy-related-deaths/

(5) https://search.coe.int/cm/Pages/result_details.aspx?ObjectId=0900001680687bdc; http://www.refreg.ep.parl.union.eu/RegData/etudes/BRIE/2018/608853/IPOL_BRI(2018)608853_EN.pdf

(6) https://www.roda.hr/en/news/support-for-accessible-safe-and-legal-termination-of-pregnancy-in-croatia.html

(7) https://www.europarl.europa.eu/doceo/document/TA-9-2022-0243_BG.html

(8) https://www.ohchr.org/Documents/Issues/Women/WRGS/SexualHealth/INFO_Abortion_WEB.pdf

(9) https://www.eff.org/deeplinks/2022/06/effs-statement-dobbs-abortion-ruling

(10) Доклад на Фонда на ООН за населението (ФНООН) относно състоянието на световното население, „Seeing the Unseen: The case for action in the neglected crisis of unintended pregnancy“ („Да видим невидяното: аргументи за действие в подценената криза с нежеланите бременности“), 30 март 2022 г.